Swaar straf vir vrou wat baba in veld laatArgieffoto ŉ 23-jarige vrou van Noordwes is vroeër die week swaar gestraf vir die moord op haar twee week oue baba. Lt.kol. Pelonomi Makau, woordvoerder van die polisie, het gesê Mafiesi Mokeki is Woensdag in die Stilfontein-landdroshof tot 15 jaar tronkstraf gevonnis. “In Augsutus 2016 het die beskuldigde haar twee week oue baba met opset in die bosse naby die Tony-mynskag in Stilfontein gelaat. Tuis het familielede haar uitgevra oor die baba,” het Makau gesê. Die familie het glo die saak by die polisie gaan aanmeld toe Mokeki nie kon verduidelik waar die baba was nie. “Die polisie het vinnig opgetree en Mokeki oor die baba ondervra. Sy het erken sy het die baba in die bosse agtergelaat. Sy is saam met die polisie na die mynskag waar die baba dood aangetref is,” het Makau gesê. Lt.genl. Baile Motswenyane, provinsiale polisiekommissaris, het die straf verwelkom.